Sputla ‘gereed vir die stryd’Dr. Kgosientsho Ramokgopa (Foto: Twitter) Dr. Kgosientsho (Sputla) Ramokgopa is vol vertroue daar sal ’n dag kom dat beurtkrag iets van die verlede is. Dit is egter ’n enorme taak en sal nie binne die volgende 18 maande opgelos word nie. Eskom sal wel tot dán onder Ramokgopa se leiding ál meer megawatt tot die kragnetwerk voeg en die intensiteit en gereeldheid van beurtkrag probeer verminder, het die nuutaangestelde minister van energie kort ná sy inhuldiging gesê. Ramokgopa het aan verslaggewers gesê sy taak is om pres. Cyril Ramaphosa se bestaande kragplan in te stel. “Daar is nie nog ’n plan nie. Ek is aangesê om daardie plan in werking te stel binne die tydraamwerk waartoe ons onsself verbind het.” Op die vraag oor hoe sy eerste paar dae as die nuwe minister van elektrisiteit sal verloop, het Ramokgopa geantwoord dat hy reeds met die voorsitter van Eskom vergader het en vanaf Donderdag met ander belanghebbendes persoonlik sal begin vergader. Die minister beplan ook om elkeen van Eskom se kragstasies te besoek om hul prestasie na te gaan. Gaan jy ’n minister wees wat raakvat?” wou ’n verslaggewer later by Ramokgopa weet. “O ja,” was sy antwoord. “Dít is een van die min geleenthede waar jy my ’n pak sal sien dra. Ek is ’n projekbestuurder en projekbestuurders is op die grond. Niemand gaan die probleem aan my verduidelik nie. Ek moet die probleem self beleef. Wat my gaan help, is dat ek ’n ingenieur is. Ingenieurs is opgelei om probleme op te los. Dit is my sterkpunt. Hoe meer tegnies kompleks en onmoontlik, hoe groter my dryfkrag. “Ek is gereed vir die stryd.” His Excellency President @CyrilRamaphosa officiates at the swearing-in ceremony of the new members of the National Executive at Tuynhuys in Cape Town. Chief Justice Raymond Zondo presided over the swearing-in ceremony. pic.twitter.com/OBGvFgYXgm — Dr Kgosientsho Ramokgopa (@Kgosientsho_R) March 7, 2023 Ready to serve. pic.twitter.com/a1nrrxZmT8 — Dr Kgosientsho Ramokgopa (@Kgosientsho_R) March 7, 2023